ஹர்னாஷ் சந்து

ஹர்னாஸ் சந்து (Harnaaz Sandhu) (பிறப்பு 3 மார்ச் 2000) ஒரு இந்திய விளம்பரத்தாரகை மற்றும் அழகுப் போட்டியின் வாகையாளர் ஆவார். இவர் பிரபஞ்ச அழகி 2021 பட்டம் வென்றார். இவர் முன்னதாக திவா அழகி 2021 பட்டம் வென்றார். மேலும், பிரபஞ்ச அழகிப் பட்டம் பெற்ற மூன்றாவது இந்தியப் பெண்மணி ஆகிறார். சந்து முன்னதாக  ஃபெமினா இந்திய அழகி பஞ்சாப் போட்டியில் வென்றுள்ளார்.  மேலும், பெமினா இந்திய அழகி 2019 போட்டியில் அரையிறுதிப் போட்டி வரை சென்றார்.

ஆரம்ப கால வாழ்க்கை மற்றும் கல்வி 
சந்து குருஹர்சஹையில் பஞ்சாபி சீக்கிய குடும்பத்தில் பிறந்து வளர்ந்தார்.  இவர் கலியா பப்ளிக் பள்ளி மற்றும் பெண்களுக்கான முதுகலைப் படிப்புகளுக்கான அரசு கல்லூரியிலும் பயின்றார். பிரபஞ்ச அழகிப் பட்டத்திற்கான போட்டிகளில் கலந்து கொள்வதைத் தவிர, ஹர்னாஸ் பொது நிர்வாகத்தில் முதுகலைப் பட்டப்படிப்பைப் படித்து வருகிறார்.  பஞ்சாபி, மராத்தி, ஆங்கிலம் ஆகிய மொழிகளில் சரளமாக பேசக்கூடியவர் .

அழகுப்போட்டி அணிவகுப்பு 
சந்து பதின்ம வயதிலேயே அழகிப்போட்டிகளில் பங்கேற்கத் தொடங்கினார். ஃபெரோஸ்பூர் அழகிப்போட்டி 2017 மற்றும் மேக்ஸ் எமர்ஜிங் ஸ்டார் இந்திய அழகிப்போட்டி 2018 போன்ற பட்டங்களை வென்றார்  ஃபெமினா இந்தியா அழகி பஞ்சாப் 2019 பட்டத்தை வென்ற பிறகு, சந்து ஃபெமினா இந்திய அழகிப்போட்டியில் போட்டியிட்டார், அங்கு அவர் இறுதியில் முதல் 12 இடங்களுக்குள்ளான ஒரு இடத்தைப் பிடித்தார்

திவா அழகிப்போட்டி 2021 
16 ஆகஸ்ட் 2021 அன்று, திவா அழகிப்போட்டி 2021 இன் முதல் 50 அரையிறுதிப் போட்டியாளர்களில் ஒருவராக சந்து தேர்ந்தெடுக்கப்பட்டார். பின்னர் ஆகஸ்ட் 23 அன்று, தொலைக்காட்சியில் ஒளிபரப்பப்பட்ட திவா அழகிப் போட்டியில் போட்டியிடும் சிறந்த 20 இறுதிப் போட்டியாளர்களில்  ஒருவராக இவர் உறுதிப்படுத்தப்பட்டார். செப்டம்பர் 22 அன்று நடைபெற்ற முதற்கட்டப் போட்டியில், சந்து அழகிய தோலினை உடையவர் என்ற பட்டத்தை வென்றார். மேலும், நீச்சலுடை அழகி, அழகிய புன்னகை அழகி, ஒளிப்பட அழகி, பொதுப்பேச்சுத்திறனழகி ஆகியவற்றுக்கான இறுதிப் போட்டியாளரானார்.

பிரபஞ்ச அழகி 2021 
திவா அழகிப்போட்டி 2021 வெற்றியாளராக, பிரபஞ்ச அழகி 2021 இல் இந்தியாவைப் பிரதிநிதித்துவப்படுத்தும் உரிமையை சந்து பெற்றார்.  இப்போட்டியானது இஸ்ரேலின் ஏலாத்தில் 12 டிசம்பர் 2021 அன்று நடைபெற்றது.  சந்து 80 போட்டியாளர்களைக் கொண்ட ஆரம்பக் குழுவிலிருந்து முதல் பதினாறுக்கு முன்னேறினார், பின்னர் வெற்றியாளராக முடிசூட்டப்படுவதற்கு முன்பு முதல் பத்து, முதல் ஐந்து மற்றும் முதல் மூன்று இடங்களுக்கு முன்னேறினார். அவரது வெற்றியைத் தொடர்ந்து, 1994 ஆம் ஆண்டில் சுஷ்மிதா சென் மற்றும் 2000 ஆம் ஆண்டில் லாரா தத்தாவிற்குப் பிறகு பிரபஞ்ச அழகி பட்டம் வென்ற மூன்றாவது இந்தியப் பெண்மணி ஆனார்.

மேற்கோள்கள் 
 
வாழும் நபர்கள்
2000 பிறப்புகள்
பிரபஞ்ச அழகி